C 47/140
MT
Il-Ġurnal Uffiċjali tal-Unjoni Ewropea
7.2.2023
L-Erbgħa 6 ta’ Lulju 2022
40.
Jissottolinja l-importanza ta' kooperazzjoni multilaterali kontinwa dwar kwistjonijiet ta' sigurtà u difiża; jenfasizza l-ħidma tas-sħubija bejn l-UE u n-NATO u l-kooperazzjoni bejn l-UE u l-OSKE mibnija fuq appoġġ komuni għall-valuri ewlenin kondiviżi tad-demokrazija, il-libertà, ir-rispett għad-drittijiet tal-bniedem u d-dinjità tal-bniedem, l-istat tad-dritt u l-promozzjoni tal-paċi u l-kooperazzjoni internazzjonali filwaqt li jkun protett l-ordni internazzjonali bbażat fuq ir-regoli; jistieden lill-Istati Membri tal-UE u lill-membri tan-NATO li għadhom m'għamlux dan biex jingħaqdu ma' inizjattivi Ewropej ta' sigurtà u difiża sabiex ikomplu jikkomplementaw u jsaħħu l-kooperazzjoni konġunta;
41.
Jenfasizza li l-multilateraliżmu u kwalunkwe riforma tas-sistema attwali għandhom jiffukaw ukoll fuq aktar trasparenza u responsabbiltà, kif ukoll impenn ma' atturi mhux Statali, sabiex jgħinu biex terġa' tinkiseb il-fiduċja tan-nies f'dawn l-istituzzjonijiet u biex jingħataw leġittimità akbar; jenfasizza l-ħtieġa li jiġu indirizzati l-isfidi tal-prevenzjoni u l-ġlieda kontra l-flussi finanzjarji illeċiti u t-tisħiħ tal-kooperazzjoni internazzjonali u l-prattiki tajba dwar ir-ritorn u l-irkupru tal-assi, inkluż permezz ta' miżuri aktar effettivi għall-implimentazzjoni tal-obbligi eżistenti skont il-Konvenzjoni tan-Nazzjonijiet Uniti kontra l-Korruzzjoni u l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali; jenfasizza l-ħtieġa li jiġu implimentati miżuri effettivi, inklużivi u sostenibbli għall-pre­ venzjoni u l-ġlieda kontra l-korruzzjoni fil-qafas tal-Aġenda 2030; jisħaq li l-ġlieda kontra l-flussi finanzjarji illeċiti trid tiġi ssimplifikata fil-livell globali;
42.
Jenfasizza l-importanza li jkompli jsir kuntatt mal-alleati u s-sħab tal-istess fehma f'organizzazzjonijiet internazzjonali u f'fora multilaterali biex tiġi kkonsolidata koalizzjoni ta' pajjiżi tal-istess fehma impenjati favur valuri u objettivi komuni u għal djalogu politiku u kooperazzjoni effettiva globalment; jissottolinja l-ħtieġa li jiżdied ftehim dwar il-politika barranija u l-kooperazzjoni fis-sigurtà bejn l-UE u r-Renju Unit bħala anness għall-Ftehim dwar il-Kummerċ u l-Kooperazzjoni bejn l-UE u r-Renju Unit, li jippermetti liż-żewġ naħat ikunu jistgħu jiffaċċjaw aħjar l-isfidi komuni ta' sigurtà globali u ta' politika barranija; jenfasizza li tali ftehim iservi wkoll biex jiffaċilita l-kooperazzjoni fl-organizzazzjonijiet multilaterali, b'mod partikolari n-NU, filwaqt li jitqiesu l-ħafna valuri u interessi komuni taż-żewġ naħat;
43.
Jindika r-rilevanza partikolari, mhux biss tas-sħab trans-Atlantiċi jew Ewropej tradizzjonali bħall-Istati Uniti u l-Kanada, kif ukoll tar-Renju Unit, il-Balkani tal-Punent u pajjiżi oħra tal-Viċinat tan-Nofsinhar u tal-Lvant, iżda wkoll ta' alleati demokratiċi oħra tal-istess fehma fl-Amerika Latina, l-Indo-Paċifiku, u l-Afrika li fi sħubija jistgħu joħolqu żona usa' ta' valuri u standards komuni u impenn għall-promozzjoni ta' reazzjonijiet globali għall-isfidi globali kif ukoll koalizzjoni internazzjonali usa' ta' sħab tal-istess fehma; jissottolinja, f'dan ir-rigward, l-importanza ta' aktar djalogu u kooperazzjoni ma' pajjiżi Afrikani tal-istess fehma, u li jiġu appoġġjati fil-bini ta' futur għall-Afrika bbażat fuq id-demokrazija, l-inklużjoni u l-prosperità, filwaqt li titqies il-ħtieġa li jiġu indirizzati l-isfidi u t-theddid għas-sigurtà li jirriżultaw mit-tibdil fil-klima, it-terroriżmu u l-kriminalità organizzata;
44.
Jenfasizza li r-relazzjonijiet tal-UE mal-Unjoni Afrikana (UA) u l-Amerika Latina u l-Karibew għandhom valur intrinsiku fihom infushom u huma ta' importanza kruċjali għal multilateraliżmu mġedded; ifakkar li fid-dikjarazzjoni konġunta tagħhom bit-titolu “L-Afrika u l-Ewropa: żewġ kontinenti b'viżjoni konġunta għall-2030”, l-UE u l-UA impenjaw ruħhom li jaħdmu flimkien biex jippromwovu multilateraliżmu effettiv fi ħdan l-ordni internazzjonali bbażat fuq ir-regoli, bin-NU fil-qalba tiegħu, u wiegħdu li jaħdmu lejn pożizzjonijiet aktar konverġenti f'fora multilaterali biex jitnaqqsu l-inugwaljanzi globali, tissaħħaħ is-solidarjetà, jiġi miġġieled it-tibdil fil-klima u jittejjeb it-twettiq tal-“beni pubbliċi globali”, f'konformità mal-Aġenda 2030 għall-Iżvilupp Sostenibbli u l-Aġenda 2063 tal-UA;
45.
Jappoġġja, għalhekk, l-isforzi tal-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà, tal-Kunsill u tal-Kummissjoni biex ikomplu jsaħħu s-sħubija tal-UE mal-UA u l-Komunità ta' Stati tal-Amerika Latina u tal-Karibew; jindika l-importanza li tiżdied il-konverġenza tal-pożizzjonijiet fin-NU u f'fora multilaterali oħra bejn l-UE u l-pajjiżi tal-adeżjoni kif ukoll dawk sħab; jistieden lill-UE tespandi l-kapaċità tagħha li tassisti pajjiżi sħab u pajjiżi tal-istess fehma, inkluż permezz tal-bini tal-kapaċità, il-kondiviżjoni tal-għarfien, it-taħriġ u l-ġemellaġġ, sabiex ikunu jistgħu jinvolvu ruħhom b'mod aktar effettiv fis-sistema multilaterali, kif ukoll biex jaqsmu l-aħjar prattiki magħhom sabiex jitgħallmu wkoll mill-esperjenzi tagħhom; itenni l-importanza li jissaħħu l-fora multilaterali eżistenti ma' sħab tal-istess fehma, speċjalment is-summits bejn l-UE u l-Komunità tal-Amerika Latina u l-Istati tal-Karibew;